Maďarské vzdušné sily

Maďarské vzdušné sily () sú leteckou zložkou maďarských obranných síl. Hlavná úloha súčasných maďarských vzdušných síl spočíva predovšetkým v obranných účeloch.

Názov  
 1919: Červený letecký oddiel
 1938 – 1945: Letectvo Maďarskej kráľovskej armády alebo Maďarské kráľovské letectvo
 1948 – 1951: Letectvo Maďarskej armády
 1951 – 1990: Letectvo Maďarskej ľudovej armády
 od roku 1990: Maďarské vzdušné sily

História

1918 – 1920 
Maďarské vojenské letectvo, založené Prvou maďarskou republikou koncom roku 1918 na troskách rakúsko-uhorských cisárskych a kráľovských leteckých zborov, prešlo v marci 1919 pod komunistické vedenie Maďarskej republiky rád, ktoré nasadilo svoje letecké sily v bojoch proti Česko-Slovensku a Rumunsku. V dôsledku porážky Maďarska a uzavretia Trianonskej mierovej zmluvy v roku 1920 musela maďarská armáda (početne obmedzená na 35 000 mužov) rozpustiť svoje letectvo a všetky lietadlá odovzdať štátom Dohody. Na dodržiavanie podmienok mierovej zmluvy dohliadala letecká komisia Malej dohody.

30. roky 

Maďarské kráľovstvo začalo tajne obnovovať svoje letectvo v 30. rokoch, kedy sa v jeho výzbroji objavili, napríklad talianske stíhacie lietadlá Fiat CR.32 a CR.42, takisto talianske bombardéry Caproni Ca.101 alebo maďarské pozorovacie a ľahké bombardovacie lietadlá Weiss WM-21 Sólyom. Budovanie vojenského letectva bolo v tomto období maskované ako súkromné letecké kluby. K 1. októbru 1937 disponovalo maďarské vojenské letectvo celkovo 192 lietadlami. Na stretnutí so zástupcami Malej dohody v juhoslovanskom Blede sa Maďarom podarilo 22. augusta 1938 oficiálne dojednať právo na znovuvyzbrojenie, ktoré zahŕňalo aj vznikajúce Letectvo Maďarskej kráľovskej armády (Magyar Királyi Honvéd Légierő). Zhoršujúca sa medzinárodná situácia koncom septembra 1938 viedla k vyhláseniu pohotovosti Letectvu Maďarskej kráľovskej armády, ktoré malo byť 6. októbra rozmiestnené na svojich letiskách pre prípadné bojové nasadenie. Bojová pripravenosť však k tomuto dátumu nebola dosiahnutá.

Maďarské stíhacie lietadlo Fiat CR.32 zostrelilo dňa 25. októbra 1938 nad okresom Komárno vo vtedajšom Česko-Slovensku lietadlo typu Letov Š.328 letky 10 Leteckého zboru Československej brannej moci. K incidentu došlo počas krízového obdobia po Mníchovskej dohode, kedy prebiehali boje v česko-slovensko-maďarskom pohraničí. Velenie česko-slovenskej armády vydalo rozkaz, aby bolo v budúcnosti každé maďarské lietadlo, ktoré naruší vzdušný priestor republiky, okamžite zostrelené. Tento rozkaz bol následne zrušený na príkaz ministra národnej obrany Jana Syrového, ale vzhľadom k posilneniu obrany Slovenska letkami presunutými z územia Čiech už k ďalším incidentom až do marca 1939 nedošlo.

K prvému bojovému nasadeniu Maďarského kráľovského letectva došlo v marci 1939 počas tzv. Malej vojny s nedávno vzniknutým Slovenským štátom. Maďarské stíhačky CR.32 vybojovali vzdušnú nadvládu nad doposiaľ sa formujúcimi Slovenskými vzdušnými zbraňami, ktoré prišli o niekoľko lietadiel Avia B.534 a Š.328.

Druhá svetová vojna 

V roku 1940 disponovalo velenie Letectva Maďarskej kráľovskej armády celkovo 326 lietadlami v prvej línii, ktoré boli rozdelené medzi dva stíhacie pluky, jeden prieskumný pluk a jeden bombardovací pluk. U letectva slúžilo približne 4 300 mužov. Maďarské kráľovské letectvo sa v apríli 1941 zúčastnilo po boku armád Osi invázie do Juhoslávie. Keď v júni 1941 vyhlásilo Maďarsko vojnu Sovietskemu zväzu, nasadilo na východnom fronte okrem pozemného vojska aj letectvo. V tomto období sa niektoré jednotky prezbrojili zo zastaraných dvojplošníkov CR.32 a CR.42 na typ Reggiane Re.2000. Ťažké boje na východnom fronte si však vybrali svoju daň a mnoho maďarských lietadiel bolo zostrelených v urputných bojoch nad Ukrajinou. V októbri 1942 bola väčšina jednotiek Letectva Maďarskej kráľovskej armády posilnená modernými nemeckými stíhačkami Messerschmitt Bf 109F-4, strmhlavými bombardérmi Junkers Ju 87 a ťažkými stíhačkami Messerschmitt Me 210. Bf 109 boli neskôr vylepšené na verziu G-2 a s postupom vojny až na verziu G-14. Od roku 1944 muselo Maďarské kráľovské letectvo čeliť aj náletom bombardovacích zväzov Armádnych vzdušných síl USA (United States Army Air Forces), ktoré boli zamerané hlavne na maďarský priemysel a infraštruktúru. Najúspešnejším stíhacím pilotom Letectva Maďarskej kráľovskej armády sa stal Dezső Szentgyörgyi, ktorému bolo oficiálne priznaných 30 zostrelov nepriateľských lietadiel. Boj na strane Osi však zaplatilo Maďarské kráľovské letectvo značnými materiálnymi a ľudskými stratami. Po skončení druhej svetovej vojny v Európe v máji 1945 bolo Letectvo Maďarskej kráľovskej armády rozpustené.

1945 – 1990 
Po skončení druhej svetovej vojny zostala na maďarskom území Červená armáda, čo ovplyvnilo politické i vojenské smerovanie Maďarska, ktoré sa pod vedením Maďarskej strany pracujúcich v roku 1949 premenovalo na Maďarskú ľudovú republiku a v roku 1955 vstúpilo do vojenského paktu Varšavskej zmluvy. Ešte predtým však 1. apríla 1948 začala svoju pôsobnosť letecká zložka ministerstva obrany, čím došlo k povojnovému obnoveniu maďarského vojenského letectva, resp. Letectva Maďarskej armády (Magyar Honvédség légierejének). Dňa 15. júla 1949 vzniklo veliteľstvo letectva. Premenovaním Maďarskej armády vzniká 1. júna 1951 Maďarská ľudová armáda (Magyar Néphadsereg) a v rámci nej tiež Letectvo Maďarskej ľudovej armády (Magyar Néphadsereg légierejének).

V roku 1956 vypuklo protikomunistické maďarské povstanie, ktoré viedlo k intervencii sovietskych vojsk a dočasnému rozpusteniu Maďarskej ľudovej armády. Vojenské letectvo začalo byť obnovované v roku 1957. V 60. a 70. rokoch bolo okrem iného vyzbrojené niekoľkými verziami sovietskeho stíhacieho lietadla MiG-21, česko-slovenskými cvičnými prúdovými lietadlami L-29 Delfín, dopravnými lietadlami Antonov An-26 či vrtuľníkmi typu Mil (Mi-1, Mi-2, Mi-4 a Mi-8). V 80. rokoch boli vo výzbroji aj stíhačky MiG-23 a stíhacie bombardéry Su-22 či bojové vrtuľníky Mil Mi-24.

1990 – súčasnosť 

Po páde komunizmu Maďarsko odkúpilo z výzbroje bývalých Vzdušných síl Národnej ľudovej armády NDR (Luftstreitkräfte der Nationalen Volksarmee) lietadlá L-39 Albatros či novšie verzie bojových vrtuľníkov Mi-24. Rusko dodalo v rámci splácania svojho dlhu Maďarsku celkovo 28 stíhacích lietadiel MiG-29, načo boli postupne vyradené všetky staršie typy bojových lietadiel. Po vstupe Maďarska do NATO pokračovali ďalšie redukcie vzdušných síl, a to vrátane základní, z ktorých zostali v prevádzke len dve – Szolnok a Kecskemét. Na leteckej základni Pápa sú dislokované tri strategické dopravné lietadlá Boeing C-17A Globemaster III, ktoré využíva „Ťažké dopravné krídlo“ (Heavy Airlift Wing) v rámci medzinárodnej iniciatívy strategickej leteckej dopravy. Ako náhradu za stíhačky MiG-29 si Maďarsko prenajalo 14 švédskych viacúčelových stíhacích lietadiel JAS 39 Gripen, pričom prvý stroj priletel na základňu Kecskemét v marci 2006.

Štruktúra 

 Bojové veliteľstvo maďarských obranných síl (Magyar Honvédség Összhaderőnemi Parancsnokság), sídlo v Stoličnom Belehrade
 59. letecká základňa Dezsőa Szentgyörgyiho (59. Szentgyörgyi Dezső repülőbázis), základňa Kecskemét
 1. taktická letka „Puma“ (1. „Puma“ Harcászati repülőszázad): JAS 39C/D Gripen EBS HU
 Taktická cvičná letka „Dongó“ („Dongó“ Harcászati Kiképző repülőszázad): JAS 39C/D Gripen EBS HU
 Dopravná letka „Teve“ („Teve“ Szállító repülőszázad): 1× An-26, 2× A319-112, 2× Falcon 7X
 86. vrtuľníková základňa Szolnok (86. Szolnok Helikopter Bázis), základňa Szolnok
 Prápor bojových vrtuľníkov „Phoenix“ („Phoenix“ Harci Helikopter zászlóalj): 6× Mi-24P, 2× Mi-24V
 Prápor dopravných vrtuľníkov Ernőa Rubika (Rubik Ernő Szállítóhelikopter zászlóalj): 5× Mi-8T, 5× Mi-17, 2× Mi-17N, 4× H145M
 Zmiešaná cvičná letka (Vegyes kiképző repülőszázad): 2× H125 Écureuil, 2× Z-242L, 2× Z-143LSi  
 Letecká základňa Pápa (Pápa Bázisrepülőtér)
 Ťažké dopravné krídlo (Heavy Airlift Wing) v rámci medzinárodnej iniciatívy Strategic Airlift Capability
 Veliteľský štáb Ťažkého dopravného krídla (Heavy Airlift Wing Command Staff)
 Letka velenia a riadenia (Command and Control Squadron)
 Ťažká dopravná letka (Heavy Airlift Squadron): 3× C-17A Globemaster III 
 Letka logistickej podpory (Logistics Support Squadron)
 12. Arrabonský protilietadlový raketový pluk (12. Arrabona Légvédelmi Rakétaezred), sídlo v Győri
 1. protilietadlový raketový oddiel (1. Légvédelmi rakétaosztály): 2K12M Kub
 2. protilietadlový raketový oddiel (2. Légvédelmi rakétaosztály): Mistral
 Vodičský prápor (Vezetési zászlóalj): 9K310 Igla-1
 Logistický prápor (Logisztikai zászlóalj)
 54. rádiolokačný pluk Vesprém (54. Veszprém Radarezred), sídlo vo Vespréme
 Centrum velenia a riadenia letectva (Légi Vezetési és Irányítási Központ), sídlo vo Vespréme
 Centrum leteckých operácií (Légi Hadműveleti Központ)
 Centrum riadenia vojenskej letovej prevádzky (Katonai Légiforgalom Szervezési Központ)
 Centrum riadenia letovej prevádzky (Légi Irányító Központ)
 Meteorologické centrum (Meteorológiai Központ)
 Riadiace centrum výcvikových rezerv (Kiképző Tartalék Irányító Központ), sídlo v Kecskeméte
 Letecké opravárenské zariadenie (Légijármű Javítóüzem), sídlo v Kecskeméte

Lietadlový park

Vývoj leteckého výsostného znaku maďarských vzdušných síl

Referencie

Iné projekty

Zdroj 

Maďarsko
Vojsko v Maďarsku